定惠院顒師爲余竹下開嘯軒
作者：蘇軾
朝代：宋

paragraphs: 啼鴂催天明，喧喧相詆譙。
暗蛩泣夜永，唧唧自相弔。
飲風蟬至潔，長吟不改調。
食土蚓無腸，亦自終夕叫。
鳶貪聲最鄙，鵲喜意可料。
皆緣不平鳴，慟哭等嬉笑。
阮生已粗率，孫子亦未妙。
道人開此軒，清坐默自照。
衝風振河海，不能號無竅。
累盡吾何言，風來竹自嘯。